PATVIRTINTA

Druskininkų savivaldybės mero

potvarkiu 2025 m. vasario 13 d. Nr. M3-34

**DRUSKININKŲ SAVIVALDYBĖS KULTŪROS SRITIES PROJEKTŲ FINANSAVIMO NUOSTATAI**

**I SKYRIUS**

**BENDROSIOS NUOSTATOS**

1. Druskininkų savivaldybės kultūros srities projektų finansavimo nuostatai (toliau – Nuostatai) nustato kultūros veiklos projektų (toliau – Projektai) finansavimo iš Druskininkų savivaldybės (toliau – Savivaldybė) biudžeto lėšų bendrąsias nuostatas, projektų finansavimo dydį, įgyvendinimo laikotarpį, prioritetus, finansavimo tikslus, paraiškos pateikimo tvarką, vertinimą, projektų vykdymą, lėšų naudojimo tvarką.

2. Šie Nuostatai parengti vadovaujantis Lietuvos Respublikos nevyriausybinių organizacijų plėtros įstatymu, Lietuvos Respublikos kultūros politikos pagrindų įstatymu, Nevyriausybinių organizacijų finansavimo iš Druskininkų savivaldybės biudžeto lėšų tvarkos aprašu, patvirtintu Druskininkų savivaldybės tarybos 2020 m. gruodžio 3 d. sprendimu Nr. T1-175 „Dėl Nevyriausybinių organizacijų finansavimo iš Druskininkų savivaldybės biudžeto lėšų tvarkos aprašo patvirtinimo“ ir kitais teisės aktais.

3. Galimi pareiškėjai: nevyriausybinės organizacijos (toliau - NVO), fiziniai (menininkų, kūrėjų, kultūros puoselėtojų) bei juridiniai asmenys (išskyrus biudžetines ir viešąsias įstaigas, kurių savininko teises įgyvendina valstybės arba Savivaldybės institucija), veikiantys kultūros srityje ir teikiantys kultūros srities paslaugas.

4. Projektų finansavimo tikslas – skatinti profesionalaus ir mėgėjų meno sklaidą Savivaldybėje, sudarant sąlygas menininkams, kūrėjams, meno ir kultūros organizacijoms, draugijoms, klubams bei NVO realizuoti kūrybines idėjas ir sumanymus.

5. Nuostatuose vartojamos sąvokos:

5.1. **paraiška** – pareiškėjo ar jo įgalioto asmens, turinčio teisę veikti pareiškėjo vardu, raštiškai užpildyta ir pateikta paraiškos forma;

5.2. **pareiškėjas** – fizinis ar juridinis asmuo, veikiantis kultūros srityje ir teikiantis kultūros srities paslaugas Lietuvos Respublikos teritorijoje;

5.3. **projektas** – tikslinė veikla, kuri turi nustatytus pasirengimo ir įgyvendinimo terminus, tikslus, finansavimo šaltinius, vykdytojus ir dalyvius;

5.4. **projekto vykdytojas** – pareiškėjas, kuriam skirtos Savivaldybės biudžeto lėšos projektui įgyvendinti ir kuris yra pasirašęs Savivaldybės biudžeto lėšų naudojimo sutartį (toliau – Sutartis);

5.5. **vasaros poilsio ir turizmo sezonas** – nuo gegužės 1 d.– rugsėjo 30 d. (imtinai);

5.6. **žiemos poilsio ir turizmo sezonas** – nuo spalio 1 d. – balandžio 30 d. (imtinai).

**II SKYRIUS**

**PROJEKTŲ PRIOROTETAI IR JŲ GRUPĖS**

6. Projektų įgyvendinimo trukmė – kalendoriniai metai.

7. Prioritetai Projektams:

7.1. Projektas aiškiai orientuotas į nurodytą metų temą, kuri skelbiama kartu su kvietimu teikti paraišką.

7.2. Projektas yra inovatyvus, organizuojamos kultūrinio turizmo veiklos aktualios ir įtraukiančios;

7.3. Projektas orientuotas į kultūros vartotojų masiškumą yra unikalus ir garsina Druskininkų kurortą;

7.4. Projektas skatina bendruomenių, visuomenės kūrybingumą, etnokultūros pažinimą, ir tradicinių kultūros veiklų tęstinumą Savivaldybėje.

8. Projektai turi atitikti bent vieną iš šių kultūros projektų grupių:

8.1. Profesionalaus meno projektai ir aukšto profesionalumo kultūriniai renginiai (finansavimo intensyvumas iki 10000 eur/projektui):

8.1.1. Meno kūrimo projektai: Tai gali būti tapybos, skulptūros, fotografijos, filmų, muzikos, teatro ar šokio kūrimo projektai, kuriuose dalyvauja tik profesionalūs menininkai, kūrėjai.

8.1.2. Renginiai: aukšto meninio lygio, profesionalų pristatomi muzikos, teatro, šokio, kino festivaliai.

8.2. Bendruomenės kultūriniai projektai, etnokultūros ir kultūros paveldo projektai (finansavimo intensyvumas iki 2500 eur/projektui):

8.2.1. Veiklos, skirtos skatinti vietos bendruomenių kūrybiškumą ir bendruomeniškumo jausmą. Tai gali būti vietos bendruomenės šventės, renginiai, kūrybinės įvairių meno rūšių dirbtuvės, bendruomenės teatro projektai.

8.2.2. Veiklos, kurios siekia populiarinti kultūrinį paveldą, palaikančios etnokultūros tradicijas per organizuojamas parodas, veiklas, edukacinius renginius;

8.3. Skaitmeniniai kultūros ir interaktyvaus meno projektai (finansavimo intensyvumas iki 2500 eur/projektui):

8.3.1. Skaitmeninės parodos:Skaitmeninė kultūrinė medija, tokia kaip virtualios realybės parodos, kuriuose pristatomas menas, kultūra ir paveldas.

8.3.2. Interaktyvios meno parodos: Projektai, skatinantys žmones aktyviai dalyvauti meninėse veiklose, pvz., interaktyvios meno instaliacijos arba skaitmeninis menas.

8.3.3. Kultūros aplikacijos ir platformos: Programėlės, skirtos kultūrai ir menui, pvz., virtualios realybės kelionės, maršrutai, interaktyvūs meno kūriniai.

8.4. Kultūriniai festivaliai ir renginiai (finansavimo intensyvumas iki 3000 eur/projektui):

8.4.1. Muzikos, teatro, šokio, kino festivaliai: įvairaus žanro kultūriniai renginiai, skatinantys visuomenės įsitraukimą.

8.4.2. Teminiai kultūriniai festivaliai: Renginiai, skirti konkrečioms temoms ar kultūroms, pvz., etniniai, regioniniai ar meninių žanrų festivaliai ir kt.

8.5. Kultūriniai leidiniai (finansavimo intensyvumas iki 2000 eur/projektui):

8.5.1. Profesionaliosios kūrybos, mėgėjų meno, etninės kultūros, kraštotyros pristatymas leidiniuose, leidinių sklaidos pristatymas.

9. Projekto veiklos turi būti vykdomos Savivaldybės teritorijoje.

10. Negali būti teikiami Projektai, kurie kelia grėsmę žmonių sveikatai, garbei ir orumui, viešajai tvarkai, nepagrįstai varžo kitų žmonių teises ir laisves ar bet kokiomis formomis ir būdais pažeidžia Lietuvos Respublikos Konstituciją bei kitus teisės aktus.

11. Pareiškėjas Projektui įgyvendinti gali pasitelkti partnerius, kurių indėlis – lėšų suma arba lėšų suma, įvertinta nepiniginiu įnašu (savanoriškas darbas, kilnojamasis ar nekilnojamasis turtas, suteiktos patalpos ir kt. suteiktos prekės ir paslaugos), kuriuo projekto partneris prisideda prie projekto įgyvendinimo.

**III SKYRIUS**

**PARAIŠKŲ TEIKIMAS**

12. Kvietimas teikti Paraiškas Nuostatų 3 punkte nurodytiems pareiškėjams viešai skelbiamas Savivaldybės interneto svetainėje <https://druskininkusavivaldybe.lt>. Kvietime nurodomi paraiškų pateikimo būdai, paraiškų pateikimo terminai, kontaktinis asmuo, jo telefono numeris ir elektroninio pašto adresas, kita pareiškėjams aktuali informacija.

13. Pareiškėjai turi pateikti:

13.1. pareiškėjo ar jo įgalioto asmens, turinčio teisę veikti pareiškėjo vardu užpildytą paraiškos formą (Nuostatų 1 priedas);

13.2. Paraiška turi būti užpildyta lietuvių kalba *Microsoft* *Word* formatu ir pasirašyta pareiškėjo arba jo įgalioto asmens, turinčio teisę veikti pareiškėjo vardu, nurodant jo vardą, pavardę ir pareigų pavadinimą;

13.3. NVO ir kiti juridiniai asmenys - pareiškėjo steigimo dokumentą (pvz., nuostatai, įstatai, steigimo sutartis), fiziniai asmenys - asmens tapatybę patvirtinančio dokumento kopiją;

13.4. planuojamo išleisti leidinio rankraštį arba ištraukas, vizualizacijas jeigu Projektas atitinka Nuostatų 8.3.3 ir 8.5. papunkčiu nurodytas Projektų grupes;

13.5. kiti dokumentai, kuriuos, pareiškėjo nuomone, tikslinga pateikti.

14. Vienas pareiškėjas gali pateikti tik vieną paraišką.

15. Nevertinami Projektai tų pareiškėjų, kurie:

15.1. pateikė Paraišką pasibaigus nustatytam terminui;

15.2. neatsiskaitė už anksčiau finansuotus kultūros projektus finansavimo sutartyse nurodytomis sąlygomis.

**IV SKYRIUS**

**PROJEKTŲ VERTINIMAS**

16. Projektų paraiškas vertina Kultūros srities projektų vertinimo ir atrankos komisija (toliau – Komisija), sudaryta Savivaldybės mero potvarkiu.

17. Komisijos darbas organizuojamas vadovaujantis Kultūros srities projektų vertinimo ir atrankos komisijos veiklos nuostatais, patvirtintais Savivaldybės mero potvarkiu.

18. Paraiškų vertinimą sudaro 2 etapai:

18.1. administracinės atitikties vertinimas - Komisijos sekretorius nustato, ar paraiška pateikta laikantis Nuostatuose ir kvietime nustatytų reikalavimų:

18.1.1. administracinės atitikties vertinimo metu nustatančius neatitikimus paraiškų pateikimui keliamiems reikalavimas, paraiškoje nurodytu elektroninio pašto adresu Komisijos sekretorius kreipiasi į pareiškėją, nurodant per ne trumpesnį nei 5 darbo dienų terminą patikslinti paraišką pašalinant nustatytus trūkumus ar pateikti trūkstamus dokumentus.

18.1.2. jeigu per nurodytą terminą trūkumai nepašalinami ar nepateikiami trūkstami dokumentai, paraiška toliau nevertinama;

18.2. ekspertinis vertinimas. Projektų vertinimas atliekamas kiekvienam Projektui skiriant balus vadovaujantis Projekto paraiškos vertinimo anketoje (Nuostatų 2 priedas ) nustatytais kriterijais. Finansuojami tik tie Projektai, kurie įvertinti ne mažiau kaip 40 balų.

18.3. Pasibaigus Savivaldybės biudžete programai skirtoms lėšoms projektų paraiškų priėmimas sustabdomas, informacija apie tai skelbiama Savivaldybės interneto svetainėje.

18.4. Sprendimus dėl projekto finansavimo skyrimo priima meras arba jo įgaliotas Savivaldybės administracijos direktorius atsižvelgdamas į Komisijos siūlymus.

19. Informacija apie finansuojamus Projektus skelbiama Savivaldybės interneto svetainėje. Visų pateiktų ir vertintų projektų pareiškėjai apie konkurso rezultatus informuojami elektroniniu paštu.

20. Visų pateiktų ir vertintų Projektų dokumentai pareiškėjams negrąžinami, jie saugomi tris metus.

# V SKYRIUS

# PROJEKTŲ FINANSAVIMAS

21. Projektai finansuojami iš Savivaldybės biudžeto. Finansavimo sutartis pasirašo Savivaldybės meras arba jo įgaliotas asmuo. Sutartys su Projektų vykdytojais sudaromos ne vėliau kaip per 60 kalendorinių dienų nuo pranešimo teikėjui elektroniniu paštu gavimo apie projekto paraiškos rezultatus dienos.

22. Projektų finansavimo sutartyse numatoma:

22.1. Projekto įgyvendinimo terminai;

22.2. šalių įsipareigojimai ir atsakomybė;

22.3. finansavimo dydis, lėšų pervedimo tvarka bei Projektų išlaidų sąmata;

22.4. veiklos ir finansinės ataskaitų pateikimo tvarka;

22.5. kitos sąlygos.

23. Finansuojamos tik su Projekto veiklų įgyvendinimu susijusios išlaidos, jos turi būti realios, atitinkančios rinkos sąlygas ir patirtos per sutartyje nurodytą laikotarpį einamaisiais metais:

23.1. Projekto administravimo išlaidos (darbuotojų atlyginimai, patalpų nuomos mokestis, komunaliniai patarnavimai ir transporto, ne komandiruočiųmetu), kurios negali būti didesnės nei 20 procentų visos Projekto sąmatos sumos;

23.2. priemonių ir prekių projekto vykdymui (pvz. kanceliarinių, ūkinių, kuro ir kt.) išlaidos;

23.3. paslaugų išlaidos (pvz. kelionės, nakvynės, maitinimo, ryšių, reklamos gamybos, leidybos ir kt.);

23.4. kitos nenumatytos, Projekto veiklų įgyvendinimui būtinos išlaidos, kurios negali viršyti 10 proc. projekto vertės.

24. Savivaldybės biudžeto lėšomis negali būti finansuojamos Projekto išlaidos, skirtos:

24.1. ilgalaikiam turtui įsigyti;

24.2. patalpoms ar įrangai rekonstruoti, remontuoti ir statyti;

24.3. labdarai ir paramai;

24.4. alkoholiui ir tabako gaminiams įsigyti.

25. Skiriamos lėšos negali būti naudojamos kitiems tikslams, nei nurodyta pasirašytoje finansavimo sutartyje, arba perkeltos į kitus biudžetinius metus.

 26. Pervestos lėšos teisės aktų nustatyta tvarka gali būti išieškotos, jei Projekto vykdytojas nevykdo sąlygų, nustatytų finansavimo sutartyje.

27. Projektų vykdytojai privalo viešinti visuomenei (per žiniasklaidos priemones, interneto svetaines, socialinius tinklus, leidinius, susitikimus su visuomene ir pan.) informaciją apie Projektų įgyvendinimą. Žodinėje ir spausdintinėje viešinimo informacijoje naudoti sakinį „Projektą finansuoja Druskininkų savivaldybė“, spausdintinėje informacijoje pageidautina naudoti Druskininkų savivaldybės logotipą.

28. Projektai nefinansuojami, jeigu:

28.1. pareiškėjas turi įsiskolinimų Lietuvos Respublikos valstybės biudžetui, Valstybinio socialinio draudimo fondui ir (ar) Savivaldybės biudžetui (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka);

28.2. pareiškėjas yra bankrutuojantis, likviduojamas ir (ar) vykdo restruktūrizaciją;

28.3. prašomos kompensuoti išlaidos yra apmokėtos, apmokamos ar numatytos apmokėti iš kitų Europos Sąjungos finansinės paramos priemonių ar kitos tarptautinės paramos lėšų, taip pat iš valstybės ir (ar) savivaldybių, kitų piniginių išteklių, kuriais disponuoja valstybė ir (ar) savivaldybės;

**VI SKYRIUS**

**BAIGIAMOSIOS NUOSTATOS**

29. Įgyvendinant Nuostatus asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų apsaugą, nuostatomis.

\_\_\_\_\_\_\_\_\_\_\_\_\_\_\_\_